Жан-Антоан дьо Баиф
О, сладостно, най-сладък тласък дало…

Превод от френски: Кирил Кадийски, 2004

chitanka.info

О, сладостно, най-сладък тласък дало

за битките на плът с гореща плът,

душите ще се вкопчат и споят,

и мойто тяло ще е в твойто тяло.

О, сладостен живот! О, сладка смърт!

В мен всичко е от радост затрептяло

и всичко в мен към теб е полетяло —

ту на върха, ту в зейнал водовърт.

Щом пламнеш от страстта като малина

и аз съм в теб и жаждаш ти, Мелина,

това, с което в теб се втурвам с вик,

какво, че тая стръв ще ме разнищи,

знам — устни в устни — пак ще съживиш ти

вдървените ми удове за миг.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.